שאול לדני, 2019
שאול לדני, אלוף המכביה ה-8 בתחרות הליכה ל-10,000 מטר, 3 באוגוסט 1969
**שאול לדני** (נולד ב-2 באפריל 1936 בבלגרד) הוא פרופסור אמריטוס להנדסת תעשייה וניהול באוניברסיטת בן-גוריון בנגב, והַלָּך (ספורטאי העוסק בהליכה תחרותית). נחשב בכיר ההלכים בישראל בכל הזמנים. אלוף העולם בהליכה תחרותית ל-100 ק"מ (לוגאנו 1972) ושיאן העולם הנוכחי (2023) בהליכה תחרותית ל-50 מייל בתוצאה של 7:44:47.2 שעות (7:23:50 שעות). הוא מחזיק בשיא הישראלי בהליכה תחרותית ל-50 ק"מ.

בשנת 2007 זכה לדני בעיטור מדליית פייר דה קוברטן על תרומתו לספורט האולימפי.

ביוגרפיה
--------

לדני נולד בבלגרד שביוגוסלביה ב-1936 להורים ילידי הונגריה. עם פלישת גרמניה הנאצית ליוגוסלביה ב-1941 נמלטה המשפחה להונגריה. לדני ומשפחתו הם מניצולי "רכבת קסטנר" שבאמצעותה הגיעו בדצמבר 1944 לשווייץ. משפחתו עלתה לישראל ב-1948, כשהיה בן 12, והתיישבה בלוד. למד בגימנסיה גאולה, ושירת בצה"ל כקצין בחיל התותחנים. למד הנדסת מכונות בטכניון. כן למד באוניברסיטה העברית ומנהל עסקים באוניברסיטת קולומביה. בשנת 1969 מונה למרצה באוניברסיטת תל אביב וב-1975 החל ללמד באוניברסיטת בן-גוריון בנגב.

במהלך התקפת הטרור על המשלחת הישראלית לאולימפיאדת מינכן ניצל לדני ממוות פעם נוספת. הוא הצליח להימלט מחדר מס' 2 שבו לן. לדני ו-4 שותפיו לדירה יצאו מדלת המובילה לחצר המרפסת. שותפיו של לדני לחדר הצליחו להימלט, ולדני עצמו, לפני שנמלט, הלך דרך החצרות שמחוץ לבניין אל חדר מס' 5 כדי להזהיר את חברי המשלחת האולימפית הישראלית שישנו בחדר זה.

לדני חיבר מאמרים מדעיים רבים ומספר ספרים מקצועיים. הוא עוסק בין היתר ביישומים של תורת הניהול וחקר ביצועים בעולם הספורט ופעילויות הפנאי. כן פרסם אוטוביוגרפיה. מלבד זאת, לדני חובב אספנות, ובין היתר מחזיק אוסף של אותות ועיטורים צבאיים ואזרחיים היסטוריים שהוענקו בארץ ישראל מאז 1840.

מגיל צעיר מקפיד לדני על תזונה צמחונית. הוא מתגורר בעומר. נשוי, אב לבת וסב לשלושה נכדים.

קריירה ספורטיבית
----------------

לדני החל לעסוק בריצה למרחקים ארוכים ב-1951, ובהמשך השתתף לעיתים בצעדות. בפעם השלישית שבה השתתף בצעדת ארבעת הימים לירושלים סיים במקום הראשון, ולאחר מכן החל להתאמן בקביעות בהליכה למרחקים ארוכים. הישגיו השתפרו מאוד בתקופה שבה למד באוניברסיטת קולומביה בארצות הברית, והוא זכה באותה תקופה מספר פעמים באליפות ארצות הברית.

לדני, שמעולם לא היה ספורטאי מקצועי, היה אלוף ישראל בהליכה במשך שנים רבות, וקבע שיאים לאומיים בכל המרחקים, מ-3 ק"מ ועד 50 ק"מ. בחלק מהמרחקים החזיק בשיא במשך עשרות שנים. בשנת 1969 זכה במקום הראשון בהליכה במכביה בשוברו את שיאו של הנרי לסקאו.

ייצג את ישראל באולימפיאדת מקסיקו סיטי (1968), שבה סיים במקום ה-24 במרחק 50 ק"מ בתוצאה של 5:01:06.0 שעות.

באליפות העולם בהליכה ל-100 ק"מ, שנערכה בלוגאנו שבשווייץ בשנת 1970 סיים לדני במקום חמישי בתוצאה של 10:06 שעות. שנה לאחר מכן, באליפות העולם בהליכה ל-100 ק"מ, שנערכה בלוגאנו הוא זכה במדליית ארד.

באולימפיאדת מינכן (1972), בה סיים במקום ה-19 במרחק 50 ק"מ בתוצאה של 4:24:38.6 שעות (תחרות ההליכה נערכה לפני טבח הספורטאים). באותה שנה קבע את שיאו האישי בהליכה למרחק 50 ק"מ, 4:17:06 שעות.

חודשיים לאחר אולימפיאדת מינכן, באליפות העולם בהליכה ל-100 ק"מ, שנערכה בלוגאנו זכה לדני במדליית זהב בתוצאה של 9:38:56.4 שעות.

לדני קבע גם שיאים בינלאומיים אחדים במרחקים פחות מקובלים. השיא שקבע ב-1972 בהליכה למרחק 50 מייל (כ-81 ק"מ), 7:23:50 שעות, לא נשבר עד היום (2020).

בשנת 1974 זכה לדני באליפות ארצות הברית שנערכה בניו ג'רזי בהליכה ל-75 ק"מ בתוצאה של 7:25:08.2 שעות.

לדני מתמיד בפעילות ספורטיבית נמרצת גם בגיל מבוגר, וב-2006 קבע שיא עולם בהליכה למרחק 100 מייל (כ-160 ק"מ) לבני 70 ומעלה - 21:45:34 שעות. (כ-4 שעות יותר מן השיא העולמי ללא הגבלת גיל).

לדני הוא מוותיקי המשתתפים בצליחת הכנרת העממית, והשתתף יותר מ-50 פעמים במפעל זה.

השתתף במרתון תל אביב 2017 במקצה המרתון.

ביולי 2022 סיים את מקצה חצי המרתון במכביה בזמן של 4 שעות ו-27 דקות.

תארים והישגים
-------------

* בשנת 2007 זכה לדני לעיטור מדליית פייר דה קוברטן על תרומתו לספורט האולימפי.
* בשנת 2011 נכלל לדני ביד לאיש הספורט היהודי. הטקס נערך ב-17 ביולי 2013, במסגרת אירועי המכביה התשע-עשרה.
* בשנת 2019 הוענק ללדני אות בן-גוריון על מפעל חיים באקדמיה ובספורט.

לקריאה נוספת
------------

* שאול לדני, "ההליכה לאולימפיאדה: אוטוביוגרפיה של אלוף עולם", הוצאת שד"ל, 1996

קישורים חיצוניים
----------------

ויקישיתוף מדיה וקבצים בנושא **שאול לדני** בוויקישיתוף

* שאול לדני, באתר הוועד האולימפי הבין-לאומי
* שאול לדני, באתר olympedia.org
* שאול לדני, באתר התאחדות האתלטיקה הבין-לאומית
* גל קרניאל, הולך לו, באתר הארץ, 27 בנובמבר 2006
* עמיתי כבוד של איגוד האתלטיקה בישראל(הקישור אינו פעיל)
* דף אודות לדני בתת-האתר "בחרנו בחיים" באתר יד ושם
* משה לרר, 90 ק"מ בלי אובר, מעריב, 11 בדצמבר 1970
* טל שניידר, שיא גינס חדש לפרופסור ישראלי, באתר nrg‏, 1 ביוני 2006
* כתבה על לדני בניו יורק טיימס (באנגלית)
* ערן נבון, חייב ללכת, באתר ישראל היום, 17 במרץ 2016
* דנה פלג, בגיל 81 ההלך האולימפי שאול לדני מספר איך שרד את השואה, באתר ynet, 24 באפריל 2017
* יעקב בר-און, ‏הגיל לא עוצר את שאול לדני: "בכל יום הולדת אני הולך כמניין השנים שלי", באתר מעריב אונליין, 23 באפריל 2018
* אתר למנויים בלבד יואב בירנברג, "ההליכה היא החיים שלי", באתר "ידיעות אחרונות", 30 בינואר 2019
* איתמר אייכנר, סגירת המעגל של אלוף ההליכה, באתר ynet, 7 באוגוסט 2019
* לא עוצר בגיל 83 ומבקר בביתו משם גורש לגטו לפני 75 שנים.
* שאול לדני (1936-), דף שער בספרייה הלאומית
* שאול לדני באתר מוזיאון הספורט היהודי העולמי

הערות שוליים
------------

1. ↑  לפי מקור אחר
2. ↑  משה לרר, 90000 ק"מ, מעריב, 11 בדצמבר 1970
3. ↑  העלאות ומינויים בסגל האוניברסיטה של ת"א, מעריב, 13 באוגוסט 1969
4. ↑  טל זגרבה,באותות ובמופתים, באתר הגבורה, פורסם במקור בבמחנה, 19 בפברואר 2010
5. ↑  לדני שיפר שיאו של לסקאו, דבר, 5 באוגוסט 1969
6. ↑  תוצאות הליכה באולימפיאדת מקסיקו
7. ↑  לדני הגיע חמישי בהליכה ל-100 ק"מ, מעריב, 26 באוקטובר 1970
8. ↑  לדני הוזמן לאליפות העולם בהליכה ל-100 ק"מ, מעריב, 9 באוקטובר 1972
9. ↑  תוצאות הליכה באולימפיאדת מינכן
10. ↑  לדני הגיע ראשון בלוגאנו, מעריב, 23 באוקטובר 1972
11. ↑  שאול לדני ניצח באליפות ארה"ב בהליכה ל-75 ק"מ, מעריב, 23 באפריל 1974
12. ↑  אורן אהרוני, שאול לדני נבחר להיכל התהילה היהודי, באתר ynet, 13 בדצמבר 2011

|  משלחת ישראל לאולימפיאדת מקסיקו סיטי (1968)  |
| --- |
| אתלטיקה **אתלטיקה** | שאול לדני • חנה שזיפי |
| כדורגל **כדורגל** | נבחרת ישראל בכדורגל (יצחק אנגלנדר, ג'ורג' בורבה, מנחם בלו, שרגא בר, ציון דגמי, יצחק דרוקר, רחמים טלבי, ראובן יאנג, חיים לוין, שמואל מליקה, שייע פייגנבוים, נחמן קסטרו, דוד קרקו, צבי רוזן, שמואל רוזנטל, ישעיהו שווגר, יצחק שום, גיורא שפיגל, מרדכי שפיגלר) |
| קליעה **קליעה** | הנרי הרשקוביץ • מיכאל מרטון • נחמיה סירקיס • זליג שטרוך |
| שחייה **שחייה** | איבונה טוביס • אברהם מלמד • שלומית ניר • יואל קנדה • אמנון קראוס • גרשון שפע |

|  משלחת ישראל לאולימפיאדת מינכן (1972)  |
| --- |
| אתלטיקה **אתלטיקה** | אסתר רוט-שחמורוב • שאול לדני |
| היאבקות **היאבקות** | אליעזר חלפין • מרק סלבין • גד צברי |
| הרמת משקולות **הרמת משקולות** | דוד ברגר • זאב פרידמן • יוסף רומנו |
| סיף **סיף** | דן אלון • יהודה וינשטיין |
| קליעה **קליעה** | הנרי הרשקוביץ • זליג שטרוך |
| שחייה **שחייה** | שלומית ניר |
| שיט **שיט** | יאיר מיכאלי • יצחק ניר |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264022705171
* GND: 172234492
* World Athletics: 14551717
* ISNI: 0000 0000 8236 6065
* LCCN: n80131077
* NTA: 070598878
* VIAF: 55454564
* WorldCat: lccn-n80131077

 |